## Pravilnik o postupanju s pritvorenim osobama

### NN 64/1994 (2.9.1994.), Pravilnik o postupanju s pritvorenim osobama

# MINISTARSTVO PRAVOSUÐA

Na temelju članka 104 Zakona o sudovima ("Narodne novine",
broj 3/94) i članka 384. stavak 1. alineja 1. Zakona o izvršenju
sankcija izrečenih za krivična djela, privredne prijestupe
i prekršaje ("Narodne novine", broj 21 i 39/74, 55/88, 19/90
i 66/93). ministar pravosuđa donosi

## PRAVILNIK

### O POSTUPANJU S PRITVORENIM OSOBAMA

I. TEMELJNE ODREDBE

Članak 1.

Prema pritvoreniku treba postupati sukladno ratificiranim medunarodnim
konvencijama, ustavnim i zakonskim odredbama koje reguliraju pravni status
osobe lišene slobode prije pravomoćnosti sudske odluke.

Članak 2.

Pritvorenik se može primiti u zatvor samo na osnovi rješenja o pritvoru
odredenog od strane nadležnog suda.

Članak 3.

Prema pritvoreniku se tijekom izdržavanja pritvora osigurava zakonitost
postupanja čiju kontrolu obavlja predsjednik nadležnog suda koji
je za to ovlašten, s kojim pritvorenik ima pravo slobodno i bez nadzora
kontaktirati i podnositi pritužbe

Članak 4.

Pritvoreniku se osigurava ravnopravan položaj tijekom izdržavanja pritvora
neovisno o njegovoj rasi, boji kože, spolu, jeziku, vjeri, političkom
ili drugom uvjerenju, nacionalnom ili socijalnom podrijetlu, imovini, rođenju,
naobrazbi, društvenom položaju ili drugim osobinama.

Članak 5.

Prema pritvoreniku treba postupati uz puno poštovanje njegovog ljudskog
dostojanstva i integriteta njegove osobe.

Članak 6.

Pritvorenik ne smije biti izložen torturi ili okrutnom i nehumanom postupanju

Članak 7.

Pritvorenik ima pravo slati predstavke i pritužbe državnim i drugim
javnim tijelima.

Članak 8.

Pritvorenik ima pravo kontaktirati sa svojim braniteljem, obitelji i
drugim osobama. Ova prava mogu se ograničiti samo pod uvjetima utvrđenim
zakonom

Članak 9.

Pritvorenik ima pravo, odmah po pritvaranju ili premještanju iz jednog
mjesta pritvaranja u drugo, obavijestiti ili zahtijevati od nadležnih tijela
da obavijeste o tome članove njegove obitelji ili druge odgovarajuće
osobe. Ako je pritvorenik stranac, on mora bez odgode biti upoznat s pravom
kontaktiranja s konzularnim ili diplomatskim predstavnicima države čiji
je državljanin ili države koja je na drugi način ovlaštena za primanje
takvih obavijesti, sukladno međunarodnom pravu, ili ako je bjegunac
ili osoba bez državljanstva. s predstavnicima nadležne međunarodne
organizacije za zaštitu prava osoba s takvim statusom.

Ako je pritvorenik maloljetnik ili osoba koja nije u stanju shvatiti
svoja prava, nadležna tijela obvezna su obavijestiti roditelja ili staratelja.

Članak 10.

Pritvorenik, ni uz njegov pristanak, ne smije biti predmet medicinskog
ili znanstvenog eksperimenta.

Članak 11.

Pritvoreniku će se, odmah po njegovom smještaju, ako je neophodno,
pružiti zdravstvena zaštita.

Pritvorenik ili njegov branitelj mogu tražiti od nadležnog suda poduzimanje
dodatnih medicinskih pregleda.

Članak 12.

Pritvorenik ima pravo o vlastitom trošku nabavljati knjige, dnevni tisak
i druge stvari, ako to nije štetno za uspješno vodenje kaznenog postupka

Članak 13.

Disciplinska odgovornost pritvorenika regulirana je zakonom. Pritvorenik
ima pravo biti saslušan prije donošenja odluke o disciplinskom postupku.
Protiv odluke kojom se izriče disciplinska kazna pritvorenik ima
pravo žalbe.

Članak 14.

Prema pritvoreniku nije dozvoljeno primijeniti ograničenja koja
nisu zakonom izričito propisana.

II. PRIJEM I RASPORED

Članak 15.

Pritvorenik se može primiti i zadržati u zatvoru samo na osnovi rješenja
kojim je određen ili produljen pritvor, koje je dostavljeno upravi
zatvora istodobno kad i pritvoreniku, a najkasnije prilikom njegovog dovođenja.

Članak 16.

Pritvorenici se smještaju u posebni odjel zatvora odvojeno od osuđenih
osoba. Posebnim odjelom iz stavka 1. ovog članka upravlja upravitelj
zatvora. a nadzor nad zakonitošću postupanja obavlja predsjednik
suda koji je za to ovlašten ili sudac koga on odredi.

Upravitelj zatvora odgovoran je za pravilnu primjenu propisa o postupanju
prema pritvorenicima

Članak 17.

O svakom pritvoreniku prilikom primanja u zatvor unose se podaci u posebne
zatvorske knjige pritvorenih osoba. Pri unošenju podataka iz stavka 1.
ovog članka obvezno se upisuje dan i sat pritvaranja.

Članak 18.

Po prijemu pritvorenika utvrdit će se njegov identitet prema podacima
iz rješenja o pritvoru i osobne iskaznice, a ako to nije moguće na
neki drugi odgovarajući način, te iz vršiti osobna pretraga,
pregled stvari i opći liječnički pregled.

Po odobrenju istražnog suca odnosno predsjednika vijeća obavit
će se fotografiranje i daktiloskopiranje

Članak 19.

Osobnu pretragu pritvorenika treba obavljati na takav način da
se time ne vrijeđa dostojanstvo i osobni integritet.

Osobnu pretregu pritvorenika obavlja službena osoba istog spola.

Članak 20.

Pritvoreniku će se oduzeti novac, dragocijenosti, noževi, škare,
igle, britve, žileti za brijanje i slične stvari pogodne za samoozljeđivanje
ili ozljeđivanje drugih osoba. O oduzimanju stvari sastavit će
se zapisnik koji vodi zatvorski službenik kojeg odredi upravitelj zatvora.
Između ostalog u zapisnik treba posebno unijeti podatke o broju, vrsti
i količini oduzetih stvari. Zapisnik i kopiju zapisnika potpisuje
zatvorski službenik koji je obavljao pregled i oduzimanje stvari, i pritvorenik.
Pritvoreniku se uručuje kopija zapisnika ovjerena službenim pečatom
koja služi kao potvrda o oduzetim stvarima. Ako se kod pritvorenika nađu
predmeti koji su u svezi s izvršenjem kaznenog djela oduzet će se
i o tome obavijestiti sud koji je odredio pritvor. O oduzetom novcu i predmetima
izdaje se posebna potvrda.

Članak 21.

Oduzete stvari koje nisu u svezi s izvršenjem kaznenog djela, čuvaju
se u za to određenoj prostoriji gdje se osiguravaju od kvarenja i oštećenja.
Novac i dragocjenosti čuvaju se u blagajni ili drugom sigurnom mjestu,
sukladno pravilima o financijškom poslovanju. Po odobrenju istražnog suca
odnosno predsjednika vijeća stvari oduzete od pritvorenika mogu se
predati ili poslati njegovoj obitelji ili drugoj osobi koju odredi pritvorenik.
Ako pritvorenik nema potrebnih sredstava da se stvari iz stavka 3 ovog
članka predaju odnosno pošalju postupit će se po uputi i želji
pritvorenika ako to nije u suprotnosti s pravnim propisima. Po potrebi,
bezvrijedne stvari se mogu komisijski uništiti, o čemu će
se obavijestiti pritvorenik.

Članak 22.

Pritvorenik ima pravo nositi vlastitu odjeću i obuću pod
uvjetima da je čista i prikladna, te korištenje svojih posteljnih
stvari i pribora za održavanje osobne higijene. Na zahtjev pritvorenika
dopustit će se korištenje i drugih stvari (članak 20. stavak
1.) ako ne postoji bojazan da bi on ili druge osobe koje su smještene u
istoj prostoriji mogli sebi ili drugome nanijeti ozljedu ili oduzeti život
odnosno izvršiti bijeg. O zahtjevu odlučuje istražni sudac odnosno
predsjednik vijeća.

Članak 23.

Ako pritvorenik ne želi koristiti. mogućnost iz članka
22. stavak 1. ovog Pravilnika uprava zatvora osigurat će mu odgovarajuću
odjeću i obuću. Ako pritvorenik nema prikladnu vlastitu odjeću
osigurat će mu se odgovarajuća građanska odjeća za
izvođenje pred sud.

Članak 24.

Prema mogućnostima zatvora, a uzimajući u obzir psihofizičke
osobine pritvorenika, druge relevantne okolnosti kao i njegove želje, pritvorenik
se može smjestiti u jednokrevetnu prostoriju ili u prostoriju gdje je zajednički
smještaj (najmanje 3 (tri) osobe). Prostorije u koje se smještaju pritvorenici
moraju ispunjavati prostorne, zdravstvene i higijenske uvjete.

Članak 25.

U istu prostoriju ne mogu se smjestiti osobe koje nisu istog spola.
U istu prostoriju ne mogu se smještati pritvorenici koji su sudjelovali
u izvršenju istog kaznenog djela

U istu prostoriju s drugim pritvorenicima, neće se, ako je moguće,
smjestiti pritvorenici koji su počinili kazneno djelo u povratu.
O smještaju pritvorenika odlučuje upravitelj zatvora. Pri odlučivanju
upravitelj može zatražiti mišljenje istražnog suca odnosno predsjednika
vijeća.

Članak 26.

Maloljetnik izdržava pritvor, u pravilu, odvojeno od punoljetnih pritvorenika.
Iznimno, sudac za maloljetnike može odrediti da maloljetnik bude u pritvoru
zajedno s punoljetnim osobama ako bi usamljenje maloljetnika dulje trajalo,
a postoji mogućnost da se maloljetnik stavi u prostoriju s punoljetnom
osobom koja ne bi na nj štetno utjecala.

III. ZDRAVSTVENA ZAŠTITA I PREHRANA

Članak 27.

Pritvoreniku se osigurava zadovoljavanje potrebe u primarnoj i stacionarnoj
zdravstvenoj zaštiti prema općim propisima o zdravstvenoj zaštiti,
sukladno članku 87. Zakona o krivičnom postupku Republike
Hrvatske.

Članak 28.

Ostvarivanje zdravstvene zaštite sukladno članku 27. ovog Pravilnika
i pružanje drugih zdravstvenih usluga osigurava zdravstvena služba u zatvoru,
a po potrebi Bolnica za osobe lišene slobode. U okviru svojih redovnih
nadležnosti zatvorski liječnik posebno je dužan pratiti zdravstveno
stanje pritvorenika i nadzirati higijensko-zdravstvene uvjete njihovog
života u zatvoru.

Članak 29.

Kirurške i druge medicinske intervencije prema pritvoreniku mogu se
poduzimati samo uz njegov prethodni pristanak, a ako se radi o maloljetnoj
osobi, uz prethodni pristanak roditelja ili staratelja. Iznimno, u hitnim
slučajevima kada je život pritvorenika u opasnosti, kirurške i druge
medicinske intervencije mogu se poduzimati i bez prethodnog pristanka,
ako je osoba u takvom stanju da ne može sama odlučivati ili ako
zbog hitnosti nije moguće pribaviti pristanak roditelja ili staratelja.

Članak 30.

Ako je, radi zaštite zdravlja pritvorenika i drugih osoba u zatvoru
potrebno izvršiti i neke specijalističke preglede, o tome će
se izvijestiti sud nadležan za određivanje pritvora i postupit će
se sukladno njegovoj odluci i općim propisima. Ako postoji sumnja
da pritvorenik boluje od neke akutne ili kronične zarazne bolesti
i da je u svezi s tim potrebno njegovo liječenje ili izolacija,
postupit će se sukladno stavku 1. ovog članka.

Članak 31.

Ako je potrebno bolničko liječenje pritvorenika, zatvorski
liječnik podnosi o tome prijedlog istražnom sucu odnosno predsjedniku
vijeća koji donosi odluku o upućivanju pritvorenika u Bolnicu
za osobe lišene slobode ili u drugu odgovarajuću zdravstvenu ustanovu.
U slučaju iz stavka 1. ovog članka nadležni sud istodobno
će obavijestiti zdravstvenu ustanovu u koju se na liječenje
upućuje pritvorenik o razlozima zbog kojih je pritvor određen,
a radi poduzimanja mjera za osiguranje svrhe pritvora.

Članak 32.

U hitnim slučajevima, o upućivanju pritvorenika u Bolnicu
za osobe lišene slobode, odnosno u odgovarajuću zdravstvenu ustanovu,
odlučuje upravitelj zatvora, na prijedlog zatvorskog liječnika,
o čemu bez odlaganja obavještava istražnog suca odnosno predsjednika
vijeća.

Članak 33.

Po odobrenju istražnog suca odnosno predsjednika vijeća i pod
njegovim nadzorom ili nadzorom osobe koju on odredi pritvorenika može,
na njegov zahtjev i trošak, posjećivati liječnik koga on izabere.
pod uvjetom iz stavka 1. ovog članka pritvorenika može pregledati
liječnik koga on izabere. Uprava zatvora osigurat će uvjete
za ovaj pregled. Pregledu prisustvuje i zatvorski liječnik.

Pri odlučivanju o zahtjevu iz stavka 1. i 2. ovog članka
mišljenje daje zatvorski liječnik.

Članak 34.

Pritvorenik može, po odobrenju istražnog suca odnosno predsjednika vijeća
nabavljati lijekove o svom trošku koji se čuvaju u ambulanti zatvora
i daju pritvoreniku po odobrenju i pod nadzorom zatvorskog liječnika.

Članak 35.

U hitnim slučajevima pritvorenik ima pravo izvan kućnog
reda tražiti liječničku pomoć koju pruža zatvorski
liječnik.

Članak 36.

Svaki pritvorenik ima zdravstveni karton u koji se unose svi podaci
od značaja za njegovo zdravstveno stanje (prilikom prijema u zatvor,
tijekom izdržavanja pritvora i prilikom otpusta iz zatvora).

Članak 37.

Pritvorenik, sukladno kućnom redu, treba održavati osobnu higijenu
i higijenu prostorija u kojima boravi, za što mu uprava zatvora osigurava
pribor nužan za održavanje čistoće. Zatvorski liječnik
redovito nadzire održavanje osobne higijene pritvorenika i o tome izvještava
upravitelja zatvora. Zatvorski liječnik nadzire redovito održavanje
čistoće prostorija u kojima borave pritvorenici, posteljne
opreme i sanitarnih uređaja. Uočene nedostatke zapisnički
konstatira i o tome izvještava upravitelja zatvora.

Članak 38.

Pritvorenim ženskim osobama osigurava se posebna zdravstvena zaštita
za slučaj trudnoće i porođaja sukladno općim propisima.

Članak 39.

Pritvorenicima treba omogućiti kretanje na slobodnom zraku najmanje
dva sata dnevno. Kretanje pritvorenika na slobodnom zraku treba organizirati
kao šetnju u za to određenom zatvorskom prostoru.

U pravilu, zajedno se izvode u šetnju pritvorenici koji su smješteni
u istoj prostoriji.

Ako se istodobno izvode u šetnju pritvorenici iz različitih prostorija
ne smiju zajedno biti pritvorenici koji su sudjelovali u izvršenju istog
kaznenog djela, muške i ženske osobe, maloljetnici i odrasli, kao ni oni
pritvorenici čije bi zajedničke šetnje mogle biti iz drugih
razloga štetne za pravilno vođenje kaznenog postupka i sigurnosti zatvora.

Prilikom šetnje pritvorenici se slobodno kreću i mogu razgovarati,
ali pri tome ne smiju kršiti druga pravila ponašanja utvrđena kućnim
redom. Šetnja se obavlja pod nadzorom pravosudne policije.

Članak 40.

Pritvorenici imaju pravo na osmosatni neprekidni odmor u vremenu od
dvadeset četiri sata.

Članak 41.

Pritvorenik ima pravo na prehranu tijekom izdržavanja pritvora koja
mora zadovoljavati higijenske i prehrambene standarde Nadzor glede zadovoljavanja
uvjeta iz stavka i ovog članka svakodnevno obavlja zatvorski liječnik
i upravitelj zatvora, o čemu se uredno unose podaci u kontrolnu
knjigu prehrane.

Članak 42.

Pritvorenik ima pravo pribavljanja hrane o svom trošku. Organizaciju
i nadzor prehrane iz stavka 1. ovog članka provodi uprava zatvora
sukladno pravilima kućnog reda i općim propisima.

Članak 43.

Alkoholna pića ne smatraju se prehrambenim proizvodom i njihova
nabavka i korištenje nije dopuštena

Članak 44.

Pritvoreniku je dopušteno pušenje o njegovom trošku sukladno općim
propisima i kućnom redu.

IV. PRAVO NA BRANITELJA, POSJETE, POŠILJKE, DOPISIVANJE, KORIŠTENJE
TELEFONA, TV-a I UVJETI ZA OGRANIČAVANJE ILI USKRAĆIVANJE
OVIH PRAVA

Članak 45.

Pritvorenik ima pravo, nakon što ga je istražni sudac ispitao, dopisivati
se i razgovarati sa svojim braniteljem.

Istražni sudac može narediti da se pisma, koja pritvorenik upućuje
branitelju ili branitelj pritvoreniku, predaju nakon što ih on pregleda
ili da pritvorenik samo u njegovoj prisutnosti ili u prisutnosti određene
službene osobe može razgovarati s braniteljem.

Po završenoj istrazi ili kad se optužnica ili optužni prijedlog podiže
bez provođenja istrage, pritvorenik ima pravo slobodno i bez nadzora
dopisivati se i razgovarati sa svojim braniteljem.

Članak 46.

Uprava zatvora obvezna je omogućiti branitelju sukladno članku
45. ovog Pravilnika posjećivanje ili razgovor s pritvorenikom. Razgovor
branitelja s pritvorenikom obavlja se u za to određenoj prostoriji
na način kako odredi istražni sudac.

Ako se razgovor obavlja slobodno i bez nadzora, pravosudni policajac
treba ograničiti svoj nadzor samo na to da se onemogući eventualni
bijeg pritvorenika pri čemu mora biti osigurana tajnost razgovora.
Ovlašteni zatvorski službenik može prekinuti razgovor, ako se tijekom posjeta
narušava sigurnost, red i mir u zatvoru.

Članak 47.

Po odobrenju istražnog suca i pod njegovim nadzorom ili nadzorom osobe
koju on odredi, u granicama kućnog reda pritvorenika mogu posjećivati
bliski srodnici.

Na zahtjev pritvorenika, a po odobrenju istražnog suca i pod njegovim
nadzorom ili pod nadzorom osobe koju on odredi u granicama kućnog
reda, pritvorenika mogu posjećivati i druge osobe po njegovom izboru.

Istražni sudac može zabraniti pojedinačne posjete ako bi zbog
toga nastupila šteta za vođenje kaznenog postupka.

Nakon podignute optužnice, a do pravomoćnosti presude ovlaštenja
iz stavka 1, 2. i 3. ovog članka obavlja predsjednik sudskog vijeća.

Članak 48.

Ako je pritvorenik strani državljanin, osoba bez državIjanstva ili izbjeglica,
konzularni predstavnik njegove države ili države koja štiti interese odnosnih
državljana kao i predstavnik međunarodne organizacije, koja štiti interese
osoba s posebnim statusom, može po odobrenju suda posjetiti pritvorenika.

Članak 49.

Uprava zatvora obvezna je u okviru kućnog reda odrediti dane u
tjednu za primanje posjeta Posjete pritvorenicima obavljaju se u za to
posebno određenim prostorijama sukladno člancima 46, 47 i 48.
ovog Pravilnika.

Članak 50.

Pritvorenik ima pravo, po odobrenju istražnog suca odnosno predsjednika
vijeća primati poštanske i druge pošiljke s odjećom, obućom,
krevetninom i drugim osobnim stvarima, sukladno odredbama kućnog
reda. Pošiljke upućene poštom primaju se svaki dan. Upravitelj zatvora,
u dogovoru sa istražnim sucem odnosno predsjednikom vijeća obvezan
je u okviru kućnog reda odrediti kojeg dana u tjednu i u koje vrijeme
se primaju donijete stvari.

Članak 51.

Pošiljke upućene poštom ili donijete, pregledat će se prije
njihovog uručenja pritvoreniku. Pregled obavlja nadIežni zatvorski
službenik. Ako se prilikom pregleda pronađu sakriveni predmeti ili
predmeti koji se sukladno ovom Pravilniku i kućnom redu ne mogu uručiti
pritvoreniku, oni će se zapisnički oduzeti i o tome će
se izvijestiti istražnog suca odnosno predsjednika vijeća. Sukladno
odluci nadležnog suda čijink rješenjem je odreden prilvor, oduzeti
predmeti će se priložiti sudskim spisima, čuvati u pologu
ili u skladištu zatvora ili vratiti donositelju odnosno pošiljatelju na
njegov trošak.

Članak 52.

Pritvorenik ima pravo primati novac od srodnika i drugih bliskih osoba.
Novac poslan pritvoreniku čuva se kao njegov polog kod uprave zatvora
i ubilježava se u evidenciju pologa pritvorenika. Pritvorenik ima pravo
trošiti novac iz svog pologa za nabavljanje hrane, pribora za održavanje
higijene, pribora za pisanje, odjeće, kao i drugih stvari koje prema
odredbama ovog Pravilnika može držati.

O svakom izdavanju novca prilaže se pismena potvrda koju uprava zatvora
čuva kao novčani dokument.

Članak 53.

Pritvoreraik ima pravo dopisivati se s bliskim srodnicinka i drugim
osobama izvan zatvora po svom izboru, na način da se ono obavlja
sa znanjem istražnog suca i pod njegovim nadzorom, a po podignutoj optužnici
do pravomoćnosti presude, predsjednika vijeća.

Članak 54.

Pritvorenik ima pravo, uz suglasnost istražnog suca, a po podignutoj
optužniri da pravomoćnosti presude predsjedniku vijeća, na
korištenje telefona u krugu zatvora o svom trošku, na način i u
vrijeme kako je to utvrđeno kućnim redom i dnevnim rasporedom.
Po nalogu sudskih tijela iz stavka 1. ovog članka, nadzor nad telefonskim
razgovorima obavlja ovlašteni zatvorski službenik.

Članak 55.

Istražni sudac, a po podignutoj optužnici do pravomoćnosti presude
predsjednik vijeća, može uskratiti pritvoreniku zajedničko
praćenje TV programa i korištenje vlastitih aparata ako to zahtijevaju
interesi vođenja kaznenog postupka

Članak 56.

Nadzor nad nabavkom dnevnog tiska, stručne i druge literature
o trošku pritvorenika, obavlja istražni sudac odnosno predsjednik vijeća.

V. VJEROISPOVJEST

Članak 57.

Pritvorenik ima pravo zadovoljavanja vjerskih i duhovnih potreba. Način
zadovoljavanja potreba iz stavka 1. ovog članka osigurava uprava
zatvora zavisno od konkretnih mogućnosti (prisustvovanje vjerskim
obredima unutar zatvora, korištenje za tu svrhu namijenjene literature,
kontakt s vjerskim službenicima i sl.). Pritvorenik može sudjelovati na
zajedničkom bogoslužju i drugim vjerskim obredima ako istražni sudac
od nosno predsjednik vijeća glede svrhe pritvora ili zbog reda u
zatvoru ne odredi drugačije.

VI. RAD

Članak 58. Pritvoreniku će se na njegov zahtjev, kad god
je to moguće pružiti prilika za rad. Sukladno stavku 1. ovog članka
istražni sudac a po podignutoj optužnici do pravomoćnosti presude
predsjednik vijeća u sporazumu s upravom zatvora može dopustiti pritvoreniku
da on radi u krugu zatvora na poslovima koji odgovaraju njegovim psihofizičkim
svojstvima. Pritvoreniku koji radi pripada naknada za rad pod istim uvjetima
kao i osuđenim osobama.

VII. DISCIPLINSKA ODGOVORNOST

Članak 59.

Pritvorenik je obvezan ponašati se sukladno,odredbama ovog Pravilnika,
kućnog reda i dnevnog rasporeda u zatvoru te svojim ponašanjem ne
narušavati ili ugrožavati red i sigurnost zatvora i drugih osoba. O ponašanju
suprotnom odredbi stavka 1, uprava zatvora pismeno će izvijestiti
istražnog suca odnosno pred sjednika vijeća.

Članak 60.

Za disciplinski prijestup pritvorenik podliježe disciplinskoj odgovornosti.
Disciplinski postupak provodi iražni sudac odnosno predsjednik vijeća
i po saslušanju pritvorenika izriče disciplinsku kaznu ograničenja
posjeta i dopisivanja. Protiv rješenja kojim se izriče disciplinska
kazna pritvorenik ima pravo žalbe vijeću nadležnog suda u roku od
24 sata od sata primitka rješenja.

VIII. UPOTREBA SREDSTAVA PRISILE

Članak 61.

Prema pritvoreniku sredstva prisile, uključujući i vatreno
oružje, pripadnik pravosudne policije može iznimno upotrijebiti pod uvjetima
propisanim u članku 175. i 176. Zakona o izvršenju sankcija izrečenih
za krivična djela, privredne prijestupe i prekršaje.

IX. NADZOR

Članak 62.

Nadzor nad postupanjem prema pritvorenicima obavlja predsjednik suda
koji je za to ovlašten ili sudac kojeg on odredi, sukladno odredbama Zakona
o krivičnom postupku Republike Hrvatske.

X. OTPUST I PRIVREMENO IZVOÐENJE IZ ZATVORA

Članak 63.

Uprava zatvora dužna je pritvorenika pustiti na slobodu samo na osnovi
rješenja o ukidanju pritvora, ili istekom roka za koji je pritvor određen,
ako do isteka tog roka nije doneseno rješenje o produljenju pritvora i
dostavljeno upravi zatvora.

Članak 64.

Prilikom otpuštanja, pritvoreniku se predaju sve stvari koje su bile
na čuvanju kod uprave zatvora, kao i neutrošeni novac koji je čuvan
na pologu.

Predaju i primitak stvari i novca iz stavka 1. ovog članka u
evidenciji pologa pismeno potvrđuje ovlašteni zatvorski službenik i
pritvorenik.

Prilikom otpuštanja pritvorenika će pregledati zatvorski liječnik
radi ustanovljavanja zdravstvenog stanja u trenutku njegovog odlaska iz
zatvora. Liječnički nalaz unosi se u zdravstveni karton pritvorenika.

Članak 65.

U slučaju bijega pritvorenika, upravitelj zatvora, bez odgode
o tome obavještava nadležnu policijsku upravu, istražnog suca odnosno predsjednika
vijeća, predsjednika nadležnog suda i Upravu za izvršenje kaznenih
i prekršajnih sankcija pri Ministarstvu pravosuđa.

Upravitelj zatvora poduzet će potrebne mjere radi utvrđivanja
uzroka, načina i posljedica bijega.

Članak 66.

Pritvorenik se može izvoditi iz zatvora samo po naredbi istražnog suca
a po podignutoj optužnici do pravomoćnosti presude predsjednika vijeća
ili, u hitnim slučajevima, po nalogu zatvorskog liječnika.

Prepratu pritvorenika obavlja pravosudna policija po naredbi sudskih
tijela iz stavka 1. ovog članka i sukladno općim propisima
poduzima mjere osiguranja.

Članak 67.

U slučaju smrti pritvorenika upravitelj zatvora o tome obavještava
predsjednika nadležnog suda čijim rješenjem je određen pritvor,
nadležnog državnog odvjetnika, obitelj umrlog i matičara.

Članak 68.

Posmrtni ostaci u slučaju iz članka se. ovog Pravilnika
predat će se obitelji umrlog radi pokopa. Ako nije moguće postupiti
sukladno stavu 1. ovog članka, pokop će se obaviti na mjesnom
groblju, na trošak suda.

XI. ZAKLJUČNE ODREDBE

Članak 69.

Odgovarajuće odredbe ovog Pravilnika primjenjivat će se
i prema osobama lišenim sIobode i zadržanim prema nalogu istražnog suca
(članak 184. Zakona o krivičnom postupku).

Članak 70.

Upravitelj zatvora obvezan je donijeti Kućni red za pritvorene
osobe u roku od 15 (petnaest) dana od dana stupanja na snagu ovog Pravilnika.

Uprava zatvora dužna je upoznati pritvorenika sa sadržajem ovog Pravilnika.

Članak 71.

Danom stupanja na snagu ovog Pravilnika stavlja se izvan snage Pravilnik
o kućnom redu u zatvorima za izdržavanje pritvora ("Narodne
novine" broj 24/73).

Članak 72.

Ovaj Pravilnik stupa na snagu osmog dana od dana objave u "Narodnim
novinama".

Klasa: 730-02/94-01/119 Urbroj:514-03-02/8-94-3 Zagreb, 4 kolovoza 1994.

Ministar

**Ivica Crnić, v. r.**

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Pravilnik, NN 64/1994-1132